ระเบียบกรมสรรพสามิต ว่าด้วยการขอยกเว้นภาษีสำหรับสารละลายประเภทไฮโดรคาร์บอน (Hydrocarbon Solvent) ที่นำไปใช้ในอุตสาหกรรมต่าง ๆ พ.ศ. 2552

ระเบียบกรมสรรพสามิต

ระเบียบกรมสรรพสามิต
ว่าด้วยการขอยกเว้นภาษีสำหรับสารละลายประเภทไฮโดรคาร์บอน
(Hydrocarbon Solvent) ที่นำไปใช้ในอุตสาหกรรมต่าง ๆ
พ.ศ. ๒๕๕๒[๑]

เพื่อให้การปฏิบัติเกี่ยวกับการยกเว้นภาษีสำหรับสารละลายประเภทไฮโดรคาร์บอน
(Hydrocarbon Solvent) ที่นำไปใช้ในอุตสาหกรรมต่าง ๆ
ตามประกาศกระทรวงการคลัง เรื่อง ลดอัตราและยกเว้นภาษีสรรพสามิต (ฉบับที่ ๘๕)
ลงวันที่ ๑๓ พฤษภาคม พ.ศ. ๒๕๕๒ และประกาศกระทรวงการคลัง เรื่อง หลักเกณฑ์
และเงื่อนไขการยกเว้นภาษีสำหรับสารละลายประเภทไฮโดรคาร์บอน (Hydrocarbon Solvent) ที่นำไปใช้ในอุตสาหกรรมต่าง ๆ พ.ศ. ๒๕๕๒
ลงวันที่ ๒๑ กันยายน พ.ศ. ๒๕๕๒ เป็นไปโดยถูกต้องและมีประสิทธิภาพ

อาศัยอำนาจตามความในมาตรา
๓๘ แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔
แก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ ๗) พ.ศ. ๒๕๕๐ ข้อ
๓ ข้อ ๕ ข้อ ๖ ข้อ ๗ ข้อ ๙ ข้อ ๑๐ ข้อ ๑๑ ข้อ ๑๒ ข้อ ๑๓ ข้อ ๑๔ ข้อ ๑๖ ข้อ ๑๗ ข้อ
๑๘ ข้อ ๑๙ และข้อ ๒๐ แห่งประกาศกระทรวงการคลัง เรื่อง หลักเกณฑ์
และเงื่อนไขการยกเว้นภาษีสำหรับสารละลายประเภทไฮโดรคาร์บอน (Hydrocarbon Solvent) ที่นำไปใช้ในอุตสาหกรรมต่าง ๆ พ.ศ. ๒๕๕๒ ลงวันที่ ๒๑ กันยายน พ.ศ. ๒๕๕๒
อธิบดีกรมสรรพสามิต จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบกรมสรรพสามิต
ว่าด้วยการขอยกเว้นภาษีสำหรับสารละลายประเภทไฮโดรคาร์บอน (Hydrocarbon Solvent) ที่นำไปใช้ในอุตสาหกรรมต่าง ๆ พ.ศ. ๒๕๕๒

ข้อ ๒  ระเบียบนี้ให้ใช้บังคับตั้งแต่วันที่ ๑๔
พฤษภาคม พ.ศ. ๒๕๕๒ เป็นต้นไป

ข้อ ๓  ให้ผู้อำนวยการสำนักมาตรฐานและพัฒนาการจัดเก็บภาษี
๒ เป็นผู้รักษาการและวินิจฉัยสั่งการ และผ่อนผันการปฏิบัติตามระเบียบนี้

หมวด ๑

ข้อความทั่วไป

ข้อ ๔  ในระเบียบนี้
สารละลายประเภทไฮโดรคาร์บอน หมายความว่า
สารละลายประเภทไฮโดรคาร์บอน (Hydrocarbon Solvent) ที่มีคุณสมบัติตามที่รัฐมนตรีว่าการกระทรวงการคลังประกาศกำหนด ซึ่งผู้ประกอบอุตสาหกรรมหรือผู้นำเข้าได้ขอยกเว้นภาษีเพื่อนำไปใช้ในอุตสาหกรรมต่าง
ๆ
อุตสาหกรรมต่าง ๆ หมายความว่า
อุตสาหกรรมที่ใช้สารละลายประเภทไฮโดรคาร์บอน แต่ไม่รวมถึงอุตสาหกรรมที่ใช้สารละลายประเภทไฮโดรคาร์บอนเป็นเชื้อเพลิงหรืออย่างเชื้อเพลิง
หรือใช้สารละลายประเภทไฮโดรคาร์บอนเป็นวัตถุดิบในการผลิตน้ำมันหรือผลิตภัณฑ์น้ำมันที่ใช้เป็นเชื้อเพลิงหรืออย่างเชื้อเพลิง
ผู้ใช้ หมายความว่า เจ้าของหรือผู้จัดการ
หรือบุคคลอื่นซึ่งรับผิดชอบในการดำเนินงานในอุตสาหกรรมต่าง ๆ
ที่ใช้สารละลายประเภทไฮโดรคาร์บอน
และให้หมายความรวมถึงผู้ประกอบกิจการที่เป็นตัวแทนในการซื้อสารละลายประเภทไฮโดรคาร์บอนเพื่อจำหน่ายให้แก่ผู้ใช้สารละลายประเภทไฮโดรคาร์บอนในอุตสาหกรรมต่าง
ๆ ด้วย
สถานประกอบการ หมายความว่า
สถานที่ตั้งในการดำเนินกิจการเกี่ยวกับอุตสาหกรรมต่าง ๆ ที่ใช้สารละลายประเภทไฮโดรคาร์บอน
หรือสถานที่ตั้งในการดำเนินกิจการเกี่ยวกับการจำหน่ายสารละลายประเภทไฮโดรคาร์บอนให้แก่ผู้ใช้
หรือสถานที่เก็บสารละลายประเภทไฮโดรคาร์บอน หรือสำนักงานใหญ่ หรือสำนักงานสาขา

หมวด ๒

การขออนุญาต
และการออกใบอนุญาต

ข้อ ๕  การยกเว้นภาษีสรรพสามิตสำหรับสารละลายประเภทไฮโดรคาร์บอน
ให้สิทธิเฉพาะผู้ประกอบอุตสาหกรรมหรือผู้นำเข้าสารละลายประเภทไฮโดรคาร์บอน
ซึ่งจำหน่ายหรือส่งมอบสารละลายประเภทไฮโดรคาร์บอนให้แก่ผู้ใช้ตามที่ระบุไว้ในการขออนุญาตและได้รับอนุญาตตามข้อ
๑๒ แล้วเท่านั้น

ข้อ ๖  ผู้ประกอบอุตสาหกรรมหรือผู้นำเข้าที่ประสงค์จะขอยกเว้นภาษีสรรพสามิตสำหรับสารละลายประเภทไฮโดรคาร์บอน
ที่นำไปใช้ในอุตสาหกรรมต่าง ๆ ให้ยื่นคำขอตามแบบ สค. 01 แนบท้ายระเบียบ ดังนี้
๖.๑
กรณีสารละลายประเภทไฮโดรคาร์บอนที่ผลิตขึ้นในราชอาณาจักร ให้ผู้ประกอบอุตสาหกรรมยื่นคำขอต่อสรรพสามิตพื้นที่แห่งท้องที่ที่โรงอุตสาหกรรมตั้งอยู่ล่วงหน้าไม่น้อยกว่าสามวันก่อนนำออกจากโรงอุตสาหกรรม
๖.๒
กรณีสารละลายประเภทไฮโดรคาร์บอนที่นำเข้ามาในราชอาณาจักร ให้ผู้นำเข้ายื่นคำขอต่อสรรพสามิตพื้นที่แห่งท้องที่ที่ด่านศุลกากรที่มีการนำเข้า
หรือด่านศุลกากรที่มีการดำเนินพิธีการศุลกากรตรวจปล่อยสินค้าล่วงหน้าไม่น้อยกว่าสามวันก่อนนำเข้า
๖.๓
การยื่นคำขอตาม ๖.๑ หรือ ๖.๒ ผู้ยื่นคำขอต้องมีหลักฐานประกอบคำขอดังนี้
๖.๓.๑
รายชื่อผู้ใช้
และจำนวนสารละลายประเภทไฮโดรคาร์บอนที่จะจำหน่ายหรือที่จะนำออกจากโรงอุตสาหกรรมหรือที่จะนำเข้าในราชอาณาจักร
แล้วแต่กรณี  ทั้งนี้ รายชื่อผู้ใช้ต้องปรากฏตรงกับที่ได้รับอนุญาตจากกรมสรรพสามิตแล้ว
๖.๓.๒
หลักฐานแสดงความยินยอมจากผู้นำเข้า ให้เจ้าพนักงานสรรพสามิตเข้าทำการตรวจสอบในสถานประกอบการ
ตลอดจนบัญชี เอกสาร หลักฐานต่าง ๆ เกี่ยวกับการรับ -
จ่ายสารละลายประเภทไฮโดรคาร์บอน
ที่ได้รับการยกเว้นภาษีสำหรับกรณีนำเข้ามาในราชอาณาจักรได้ตลอดเวลาทำการ

ข้อ ๗  เมื่อเจ้าพนักงานสรรพสามิตได้ตรวจสอบคำขอ
หลักฐานต่าง ๆ ตามข้อ ๖ แล้ว หากเห็นว่าถูกต้อง ครบถ้วน ให้เสนอสรรพสามิตพื้นที่
เพื่อพิจารณาอนุญาตให้แก่ผู้ประกอบอุตสาหกรรมหรือผู้นำเข้านั้น ในแบบคำขอตามข้อ ๖

ข้อ ๘  ผู้ใช้ที่ประสงค์จะใช้สารละลายประเภทไฮโดรคาร์บอนในอุตสาหกรรมต่าง
ๆ ให้ยื่นคำขออนุญาตต่อผู้อำนวยการสำนักมาตรฐานและพัฒนาการจัดเก็บภาษี ๒
หรือสรรพสามิตพื้นที่แห่งท้องที่ที่สถานประกอบการตั้งอยู่ แล้วแต่กรณี ตามแบบ สค.
02 ท้ายระเบียบนี้ พร้อมหลักฐานดังนี้
๘.๑
รายการประเภทสินค้าหรือวัตถุประสงค์ ที่นำสารละลายประเภทไฮโดรคาร์บอนไปใช้
๘.๒
ขบวนการผลิตและสูตรการผลิตหรือการนำไปใช้ซึ่งสินค้าของผู้ใช้กรณีที่นำไปใช้ในอุตสาหกรรมต่าง
ๆ
๘.๓
รายการชนิดและจำนวนสารละลายประเภทไฮโดรคาร์บอนที่ต้องการซื้อมาใช้ต่อเดือนและสถานที่เก็บสารละลายประเภทไฮโดรคาร์บอน
๘.๔
รายชื่อผู้ที่จะขายสารละลายประเภทไฮโดรคาร์บอนให้กับตน  ทั้งนี้ รายชื่อดังกล่าวจะต้องเป็นไปตามที่ระบุไว้ในการขออนุญาตจากกรมสรรพสามิต
๘.๕
หนังสือแสดงความยินยอมให้เจ้าพนักงานสรรพสามิตเข้าทำการตรวจสอบสถานประกอบการ
ตลอดจนบัญชี เอกสาร หลักฐานต่าง ๆ เกี่ยวกับการรับ - จ่าย
และการใช้สารละลายประเภทไฮโดรคาร์บอน และเอกสารอื่น ๆ ที่เกี่ยวข้องกับการซื้อ
ผลิต จำหน่าย จ่าย
โอนผลิตภัณฑ์ที่ผลิตได้จากการใช้สารละลายประเภทไฮโดรคาร์บอนได้ตลอดเวลาทำการ
๘.๖
บันทึกข้อตกลงว่าจะปฏิบัติตามหลักเกณฑ์ วิธีการ และเงื่อนไขที่กรมสรรพสามิตกำหนด
๘.๗
ราคาซื้อขายสารละลายประเภทไฮโดรคาร์บอนเดือนปัจจุบัน
๘.๘
ใบอนุญาตตามแบบ สค. 02 ต้นฉบับเดิม
ในกรณีที่ขอต่ออายุใบอนุญาตหรือขอแก้ไขเปลี่ยนแปลงใบอนุญาต
๘.๙
หลักฐานอื่น ๆ (ถ้ามี)
การพิจารณาคำขออนุญาตตามวรรคแรก
ให้เป็นไปตามข้อ ๑๒
กรณีผู้ใช้ตามวรรคแรก
มีสถานประกอบการหลายแห่งและตั้งอยู่ในหลายพื้นที่ ให้ยื่นคำขออนุญาตต่อผู้อำนวยการสำนักมาตรฐานและพัฒนาการจัดเก็บภาษี
๒ ตามแบบ สค. 02 ท้ายระเบียบนี้ พร้อมหลักฐานตามข้อ ๘.๑ - ๘.๙
พร้อมทั้งระบุที่ตั้งและรายละเอียดเกี่ยวกับพื้นที่ที่มีสถานประกอบการตั้งอยู่ให้ชัดเจน

ข้อ ๙  กรณีผู้ใช้ที่ประสงค์จะประกอบกิจการเป็นตัวแทนในการซื้อสารละลายประเภทไฮโดรคาร์บอนเพื่อจำหน่ายให้แก่ผู้ที่ใช้สารละลายประเภทไฮโดรคาร์บอนในอุตสาหกรรมต่าง
ๆ ให้ยื่นคำขออนุญาตต่อผู้อำนวยการสำนักมาตรฐานและพัฒนาการจัดเก็บภาษี ๒
หรือสรรพสามิตพื้นที่แห่งท้องที่ที่สถานประกอบการตั้งอยู่ แล้วแต่กรณี ตามแบบ สค.
02 ก ท้ายระเบียบนี้ พร้อมหลักฐานดังนี้
๙.๑
รายชื่อผู้ที่จะขายและผู้ที่จะซื้อสารละลายประเภทไฮโดรคาร์บอน  ทั้งนี้ รายชื่อดังกล่าวจะต้องเป็นไปตามที่ระบุไว้ในการขออนุญาตจากกรมสรรพสามิต
๙.๒
รายการ ชนิด และจำนวนสารละลายประเภทไฮโดรคาร์บอนที่จะซื้อและจะขายต่อเดือน
๙.๓
หนังสือแสดงความยินยอมให้เจ้าพนักงานสรรพสามิตเข้าทำการตรวจสอบในสถานประกอบการ
ตลอดจนบัญชีเอกสาร หลักฐานต่าง ๆ เกี่ยวกับการรับ - จ่าย
และการใช้สารละลายประเภทไฮโดรคาร์บอน และเอกสารอื่น ๆ ที่เกี่ยวข้องกับการซื้อ
จำหน่าย จ่าย โอนสารละลายประเภทไฮโดรคาร์บอนได้ตลอดเวลาทำการ
๙.๔
บันทึกข้อตกลงที่จะปฏิบัติตามหลักเกณฑ์ วิธีการ และเงื่อนไขที่กรมสรรพสามิตกำหนด
๙.๕
ราคาซื้อขายสารละลายประเภทไฮโดรคาร์บอนเดือนปัจจุบัน
๙.๖
ใบอนุญาตตามแบบ สค. 02 ก ต้นฉบับเดิม
ในกรณีที่ขอต่ออายุใบอนุญาตหรือขอแก้ไขเปลี่ยนแปลงใบอนุญาต
๙.๗
หลักฐานอื่น ๆ (ถ้ามี)
การพิจารณาคำขออนุญาตตามวรรคแรก
ให้เป็นไปตามข้อ ๑๒
กรณีผู้ใช้ตามวรรคแรก
มีสถานประกอบการหลายแห่งและตั้งอยู่ในหลายพื้นที่ให้ยื่นคำขออนุญาตต่อผู้อำนวยการสำนักมาตรฐานและพัฒนาการจัดเก็บภาษี
๒ ตามแบบ สค. 02 ก ท้ายระเบียบนี้ พร้อมหลักฐานตามข้อ ๙.๑ - ๙.๗
พร้อมทั้งระบุที่ตั้งและรายละเอียดเกี่ยวกับพื้นที่ที่มีสถานประกอบการตั้งอยู่ให้ชัดเจน

ข้อ ๑๐  ผู้ใช้ที่ได้รับอนุญาตตามข้อ ๘ หรือข้อ ๙
แล้วแต่กรณี
หากมีความประสงค์ขอเปลี่ยนแปลงรายละเอียดการอนุญาตเพิ่มเติมที่ไม่กระทบต่อชื่อและปริมาณสารละลายประเภทไฮโดรคาร์บอนที่ได้รับอนุญาตแล้ว
ให้ผู้ใช้แจ้งรายละเอียดการเปลี่ยนแปลงดังกล่าวให้ผู้อนุญาตทราบเป็นหนังสือเพื่ออนุมัติ
ก่อนการดำเนินการในส่วนที่เกี่ยวข้องไม่น้อยกว่าสิบห้าวัน

ข้อ ๑๑  ผู้ใช้ตามข้อ ๘ หรือข้อ ๙
ต้องทำข้อตกลงการขออนุญาตเป็นผู้ใช้สารละลายประเภทไฮโดรคาร์บอน (Hydrocarbon Solvent) ที่ได้รับการยกเว้นภาษีเพื่อนำไปใช้ในอุตสาหกรรมต่าง ๆ ต่อกรมสรรพสามิต
ตามแบบข้อตกลงการขออนุญาตเป็นผู้ใช้สารละลายประเภทไฮโดรคาร์บอน (Hydrocarbon Solvent)
ที่ได้รับการยกเว้นภาษีเพื่อนำไปใช้ในอุตสาหกรรมต่าง ๆ ท้ายระเบียบนี้ และยื่นต่อผู้อำนวยการสำนักมาตรฐานและพัฒนาการจัดเก็บภาษี
๒ หรือสรรพสามิตพื้นที่แห่งท้องที่ที่สถานประกอบการตั้งอยู่
พร้อมกับการยื่นคำขออนุญาต

ข้อ ๑๒  เมื่อเจ้าพนักงานสรรพสามิตได้ตรวจสอบคำขออนุญาตและหลักฐานต่าง
ๆ ตามข้อ ๘ หรือ ๙ พร้อมทั้งข้อตกลงตามข้อ ๑๑ หากเห็นว่าถูกต้องครบถ้วน
ให้เสนอผู้มีอำนาจพิจารณาอนุญาตให้แก่ผู้ใช้ในแบบคำขออนุญาตในจำนวนที่เหมาะสมต่อไป
เว้นแต่ มีเหตุอันควรสงสัยว่าจะหลีกเลี่ยง หรือพยายามหลีกเลี่ยงการเสียภาษี
ใบอนุญาตตามวรรคหนึ่งให้มีอายุคราวละหนึ่งปีนับแต่วันที่ได้รับอนุญาต
และให้ผู้ใช้สารละลายประเภทไฮโดรคาร์บอนเก็บใบอนุญาตไว้ ณ สถานประกอบการ
โดยให้เจ้าพนักงานสรรพสามิตมีอำนาจพิจารณาอนุญาต ดังนี้
๑๒.๑
สรรพสามิตพื้นที่
มีอำนาจพิจารณาอนุญาตได้เฉพาะกรณีที่ผู้ใช้มีสถานประกอบการตั้งอยู่ในเขตท้องที่ที่รับผิดชอบ
ดังนี้
๑๒.๑.๑
สำหรับจำนวนการใช้ไม่เกินหนึ่งหมื่นลิตรต่อเดือน
๑๒.๑.๒
สำหรับจำนวนการใช้เกินกว่าหนึ่งหมื่นลิตร แต่ไม่เกินห้าหมื่นลิตรต่อเดือน
โดยขอความเห็นชอบจากผู้อำนวยการสำนักงานสรรพสามิตภาค
เมื่ออนุญาตแล้วให้สำเนาแบบคำขอพร้อมหลักฐานแจ้งให้กรมสรรพสามิตทราบภายในวันที่สิบของเดือนถัดจากเดือนที่อนุญาต
๑๒.๒
อำนาจในการพิจารณาอนุญาตตามข้อ ๘ วรรคสาม ข้อ ๙ วรรคสาม และในกรณีอื่น ๆ นอกจากข้อ
๑๒.๑ ให้เป็นอำนาจของผู้อำนวยการสำนักมาตรฐานและพัฒนาการจัดเก็บภาษี ๒
หรือหัวหน้าส่วนมาตรฐานและพัฒนาการจัดเก็บภาษี ๒
สำนักมาตรฐานและพัฒนาการจัดเก็บภาษี ๒
พิจารณาอนุญาตได้ทั่วราชอาณาจักรโดยไม่จำกัดจำนวน
ผู้ที่ขออนุญาตเป็นผู้ใช้สารละลายประเภทไฮโดรคาร์บอนจำนวนตั้งแต่สามหมื่นลิตรขึ้นไป
ต้องวางหลักประกันเป็นหนังสือค้ำประกันของธนาคารภายในประเทศจำนวนร้อยละห้าสิบของค่าภาษีสรรพสามิตตามจำนวนสารละลายประเภทไฮโดรคาร์บอนที่ขอรับอนุญาต
และในระหว่างปีหากมีการเพิ่มเติมจำนวนการใช้ ต้องวางหลักประกันเพิ่มเติม
ทั้งนี้
ในปีถัดไปหากผู้ใช้ปฏิบัติตามประกาศข้อบังคับที่กำหนด
ผู้มีอำนาจพิจารณาอนุญาตอาจพิจารณาผ่อนผันให้ไม่ต้องวางหลักประกันก็ได้  ทั้งนี้
เว้นแต่ผู้มีอำนาจพิจารณาอนุญาตเห็นสมควรจะสั่งการเป็นอย่างอื่นก็ได้
ก่อนสิ้นกำหนดระยะเวลาในใบอนุญาต
หากผู้ใช้สารละลายประเภทไฮโดรคาร์บอนมีความประสงค์จะดำเนินกิจการต่อไป
ให้ยื่นคำขออนุญาตตามข้อ ๘ หรือข้อ ๙ แล้วแต่กรณี
ต่อผู้อำนวยการสำนักมาตรฐานและพัฒนาการจัดเก็บภาษี ๒ หรือสรรพสามิตพื้นที่ แล้วแต่กรณี
ไม่น้อยกว่าสิบห้าวันก่อนสิ้นกำหนดระยะเวลาในใบอนุญาต
และเมื่อได้ยื่นคำขออนุญาตดังกล่าวแล้วให้ดำเนินกิจการต่อไปจนกว่า
ผู้ออกใบอนุญาตจะสั่งไม่อนุญาตให้ต่อใบอนุญาตนั้น

หมวด ๓

การขนส่งและตรวจสอบสารละลายประเภทไฮโดรคาร์บอน

ข้อ ๑๓  เมื่อสรรพสามิตพื้นที่มีคำสั่งอนุญาตให้ยกเว้นภาษีสรรพสามิตสำหรับสารละลายประเภทไฮโดรคาร์บอนที่นำไปใช้ในอุตสาหกรรมต่าง
ๆ ในแบบคำขอตามข้อ ๖ แล้ว
ให้ผู้ประกอบอุตสาหกรรมที่ได้รับยกเว้นภาษีแจ้งให้เจ้าพนักงานสรรพสามิตแห่งท้องที่ที่โรงอุตสาหกรรมตั้งอยู่หรือเจ้าพนักงานสรรพสามิตผู้ควบคุมโรงอุตสาหกรรมทราบเป็นหนังสือ
เพื่อทำการตรวจสอบชนิดและจำนวนของสารละลายประเภทไฮโดรคาร์บอน
ก่อนนำออกจากโรงอุตสาหกรรม
หรือให้ผู้นำเข้าที่ได้รับยกเว้นภาษีแจ้งให้เจ้าพนักงานสรรพสามิตแห่งท้องที่ที่ด่านศุลกากรที่มีการนำเข้า
หรือด่านศุลกากรที่มีการดำเนินพิธีการศุลกากรตรวจปล่อยสินค้าสารละลายประเภทไฮโดรคาร์บอนทราบเป็นหนังสือ
เพื่อทำการตรวจสอบชนิดและจำนวนของสารละลายประเภทไฮโดรคาร์บอนที่นำเข้าก่อนส่งไปเก็บยังสถานประกอบการ

ข้อ ๑๔  การขนส่งสารละลายประเภทไฮโดรคาร์บอนที่ได้รับการยกเว้นภาษีของผู้ประกอบอุตสาหกรรม
และผู้นำเข้า จะต้องมีใบกำกับการขนส่ง ตามแบบที่ ๑ ท้ายระเบียบนี้
กำกับไปกับสารละลายประเภทไฮโดรคาร์บอนที่ขนส่งด้วย
และต้องขนส่งไปตามเส้นทางที่กำหนดไว้ในใบกำกับการขนส่งนั้น
เว้นแต่เป็นการขนส่งทางท่อ
กรณีการขนส่งสารละลายประเภทไฮโดรคาร์บอนที่ได้รับการยกเว้นภาษีของผู้นำเข้าจากด่านศุลกากรไปยังสถานที่เก็บสารละลาย
จะต้องนำคำขอยกเว้นภาษี ตามแบบ สค. 01 ที่ได้รับอนุญาตจากกรมสรรพสามิตแล้วตามข้อ ๖
พร้อมเอกสารที่ผ่านพิธีการศุลกากร
กำกับไปกับสารละลายประเภทไฮโดรคาร์บอนที่ทำการขนส่ง

ข้อ ๑๕  การขนสารละลายประเภทไฮโดรคาร์บอนที่ได้รับการยกเว้นภาษี
จากผู้ใช้ที่ประกอบกิจการเป็นตัวแทนไปยังผู้ใช้อื่น หรือสถานที่อื่น
จำนวนตั้งแต่ห้าพันลิตรขึ้นไป ต้องมีใบกำกับการขนส่งตามแบบที่ ๒ ท้ายระเบียบนี้
กำกับไปกับสารละลายประเภทไฮโดรคาร์บอนที่ขนส่ง
โดยต้องขนส่งไปตามเส้นทางที่กำหนดไว้ในใบกำกับการขนส่งนั้น เว้นแต่
เป็นการขนส่งโดยทางท่อ

ข้อ ๑๖  ยานพาหนะที่ใช้สำหรับการขนสารละลายประเภทไฮโดรคาร์บอน
ที่ได้รับการยกเว้นภาษี ต้องแสดงข้อความให้ชัดเจนว่า สารละลายประเภทไฮโดรคาร์บอน หรือ Hydrocarbon Solvent โดยใช้ตัวอักษรสีส้ม
ขนาดไม่น้อยกว่า ๒ x ๑ นิ้ว และพื้นสีขาว ขนาดไม่น้อยกว่า ๖ x ๓๑ นิ้ว แสดงไว้ที่ด้านข้างหรือด้านหน้าของยานพาหนะที่ขนส่งหรือจัดทำป้ายแสดงข้อความดังกล่าวไว้ตลอดระยะเวลาที่ทำการขนส่ง

ข้อ ๑๗  ผู้ประกอบอุตสาหกรรมหรือผู้นำเข้าหรือผู้ใช้สารละลาย
จะต้องเก็บสำเนาเอกสารใบกำกับการขนส่งไว้รวมกับสำเนาหลักฐานการจำหน่ายหรือส่งมอบที่โรงอุตสาหกรรม
หรือสถานประกอบการ เพื่อให้เจ้าพนักงานสรรพสามิตตรวจสอบได้ตลอดเวลา  ทั้งนี้ ต้องเก็บรักษาไว้ไม่น้อยกว่า ๕ ปี

ข้อ ๑๘  ผู้ใช้ที่รับสารละลายประเภทไฮโดรคาร์บอนจำนวนตั้งแต่ห้าพันลิตรขึ้นไปต้องแจ้งการรับสารละลายประเภทไฮโดรคาร์บอนนั้น
เป็นหนังสือ หรือโดยทางโทรสาร หรือโทรศัพท์ ในเวลาทำการของราชการ
โดยให้แจ้งสรรพสามิตพื้นที่แห่งท้องที่ที่รับสารละลายประเภทไฮโดรคาร์บอนนั้น

ข้อ ๑๙  กรณีการขนสารละลายประเภทไฮโดรคาร์บอนไปถึงปลายทางแล้วตรวจพบว่าสารละลายประเภทไฮโดรคาร์บอนไม่ได้คุณภาพหรือมีเหตุจำเป็น
จนไม่สามารถรับเข้าหรือสูบถ่าย ณ สถานประกอบการปลายทางได้
และมีความประสงค์ขอนำกลับคืน ให้ผู้ประกอบอุตสาหกรรมหรือผู้นำเข้าหรือผู้ใช้
แล้วแต่กรณี ดำเนินการดังนี้
๑๙.๑
แจ้งให้สรรพสามิตพื้นที่แห่งท้องที่ที่ผู้ประกอบอุตสาหกรรมหรือผู้นำเข้าหรือผู้ใช้ที่ประกอบกิจการเป็นตัวแทนซึ่งมีความประสงค์ขอนำสารละลายดังกล่าวกลับคืนเป็นหนังสือหรือโดยทางโทรสารเพื่อขออนุมัตินำกลับ
โดยชี้แจงเหตุผลและระบุสาเหตุ
ระบุหมายเลขถังเก็บซึ่งต้องผ่านการตรวจสอบรับรองจากกรมสรรพสามิต
หรือสถานที่เก็บให้ชัดเจน พร้อมหลักฐานประกอบการพิจารณา
๑๙.๒
แจ้งให้สรรพสามิตพื้นที่แห่งท้องที่ที่ผู้ใช้ไม่ได้รับสารละลายดังกล่าวเป็นหนังสือโดยชี้แจงและระบุสาเหตุที่ไม่สามารถนำสารละลายไปใช้ในอุตสาหกรรมได้
พร้อมหลักฐานการอนุมัติให้นำกลับตามข้อ ๑๙.๑ เพื่อบันทึกผลการตรวจสอบข้อเท็จจริง
และออกใบกำกับการขนส่ง ตามแบบที่ ๓ ต่อไป
ทั้งนี้
ในการขนส่งสารละลายประเภทไฮโดรคาร์บอนกลับคืนดังกล่าวต้องอยู่ภายใต้การควบคุมของเจ้าพนักงานสรรพสามิต

ข้อ ๒๐  เมื่อสรรพสามิตพื้นที่แห่งท้องที่ที่ผู้ใช้ไม่ได้รับสารละลายประเภทไฮโดรคาร์บอนได้รับแจ้งตามข้อ
๑๙.๒ แล้ว ให้ดำเนินการตรวจสอบข้อเท็จจริง เอกสารหลักฐาน
โดยให้จัดทำบันทึกผลการตรวจสอบข้อเท็จจริงร่วมกับผู้ใช้
พร้อมทั้งผนึกดวงตรากรมสรรพสามิต หรือโดยวิธีการอื่น และออกใบกำกับการขนส่งประเภทไฮโดรคาร์บอน
ตามแบบที่ ๓ ท้ายระเบียบนี้ กำกับไปกับสารละลายประเภทไฮโดรคาร์บอนที่ขนส่งด้วย
และต้องขนไปตามเส้นทางที่กำหนดไว้ในใบกำกับการขนส่งนั้น พร้อม แจ้งทางโทรสารให้สรรพสามิตพื้นที่แห่งท้องที่ที่ผู้ประกอบอุตสาหกรรมหรือผู้นำเข้าหรือผู้ใช้
ที่ประกอบกิจการเป็นตัวแทนตามที่ระบุไว้ในใบขนทราบ
เพื่อดำเนินการในส่วนที่เกี่ยวข้องต่อไป

ข้อ ๒๑  เมื่อสรรพสามิตพื้นที่ได้รับแจ้ง ให้ไปดำเนินการตรวจสอบชนิดและจำนวนของสารละลายประเภทไฮโดรคาร์บอน
พร้อมทั้งลงลายมือชื่อในใบกำกับการขนส่ง ตามแบบที่ ๓  ทั้งนี้
หลังจากดำเนินการแล้วเสร็จต้องรายงานผลการปฏิบัติงาน
พร้อมทั้งเอกสารหลักฐานที่เกี่ยวข้อง ให้สำนักมาตรฐานและพัฒนาการจัดเก็บภาษี ๒
ทราบภายในวันที่สิบห้าของเดือนถัดไปทุกครั้ง

ข้อ ๒๒  อำนาจในการพิจารณา
กรณีการนำสารละลายประเภทไฮโดรคาร์บอนที่ไม่ได้คุณภาพกลับคืนหรือมีเหตุจำเป็น
จนไม่สามารถรับเข้าหรือสูบถ่าย ณ ปลายทางได้
ให้เป็นอำนาจของสรรพสามิตพื้นที่แห่งท้องที่ที่ผู้ใช้ไม่ได้รับสารละลายประเภทไฮโดรคาร์บอน

หมวด ๔

การเลิกกิจการ การโอนกิจการ
การย้ายหรือควบกิจการ

ข้อ ๒๓  การเลิกกิจการ การโอนกิจการ
การย้ายสถานที่ทำการหรือควบกิจการ
ให้ผู้ใช้แจ้งเป็นหนังสือให้ผู้ออกใบอนุญาตทราบก่อนดำเนินการอย่างน้อยเจ็ดวัน
และในกรณีที่ผู้ใช้ ถึงแก่ความตายให้ผู้รับผิดชอบแจ้งเป็นหนังสือให้เจ้าพนักงานสรรพสามิตทราบภายในสามสิบวันนับแต่วันที่ผู้ใช้ถึงแก่ความตาย
ในกรณีที่เลิกกิจการหรือโอนกิจการหรือผู้ใช้ถึงแก่ความตายนั้น
หากมีสารละลายประเภทไฮโดรคาร์บอนคงเหลือเป็นจำนวนเท่าใด
ให้ผู้ใช้หรือทายาทของผู้ใช้ที่ถึงแก่ความตายแจ้งให้เจ้าพนักงานสรรพสามิตทราบเพื่อดำเนินการตรวจสอบ
และเมื่อเจ้าพนักงานสรรพสามิตได้ตรวจสอบยอดคงเหลือแล้ว
ผู้ใช้หรือทายาทของผู้ใช้ที่ถึงแก่ความตาย
สามารถจำหน่ายสารละลายประเภทไฮโดรคาร์บอนให้แก่ผู้ใช้สารละลายประเภทไฮโดรคาร์บอนรายอื่นที่ได้รับอนุญาตจากกรมสรรพสามิต
หรือส่งกลับคืนให้ผู้ประกอบอุตสาหกรรม ผู้นำเข้า
ผู้ใช้ที่ประกอบกิจการเป็นตัวแทนในการซื้อสารละลายประเภทไฮโดรคาร์บอนที่ได้รับอนุญาตจากกรมสรรพสามิตซึ่งเป็นผู้ขายสารละลายประเภทไฮโดรคาร์บอนให้แก่ผู้ใช้นั้นได้
ในการขนสารละลายประเภทไฮโดรคาร์บอนตามวรรคสอง
ให้ผู้มีอำนาจในการพิจารณาอนุญาตตามข้อ ๑๒.๑ หรือ ๑๒.๒ แล้วแต่กรณี
มีหนังสืออนุญาตการขนกำกับไปกับสารละลายประเภทไฮโดรคาร์บอนที่ขนด้วย
ในกรณีการโอนกิจการ
หรือควบกิจการ
ให้ผู้ใช้ที่ซื้อสารละลายประเภทไฮโดรคาร์บอนจากผู้ใช้ที่ประกอบกิจการเป็นตัวแทนในการซื้อสารละลายประเภทไฮโดรคาร์บอนที่ควบกิจการหรือโอนกิจการ
ได้รับสิทธิในการซื้อสารละลายประเภทไฮโดรคาร์บอนจากผู้ควบกิจการหรือผู้รับโอนกิจการได้จนกว่าใบอนุญาตจะหมดอายุ
การยกเลิก
ระงับหรือเพิกถอนการใช้ใบอนุญาต ให้ผู้มีอำนาจตามข้อ ๑๒.๒
ยกเลิกระงับหรือเพิกถอนการใช้ใบอนุญาตได้ทั่วราชอาณาจักร และผู้มีอำนาจตามข้อ ๑๒.๑
มีอำนาจยกเลิก ระงับ หรือเพิกถอน การใช้ใบอนุญาตได้เฉพาะที่อนุญาต
เมื่อสั่งการให้ยกเลิก ระงับ
หรือเพิกถอนการเป็นผู้ใช้สารละลายประเภทไฮโดรคาร์บอนแล้ว ให้แจ้งการยกเลิก ระงับ
หรือเพิกถอน ให้แก่ผู้ประกอบอุตสาหกรรมหรือผู้นำเข้า หรือผู้ใช้ที่ขายสารละลายประเภทไฮโดรคาร์บอน
ให้ทราบ

หมวด ๕

การจัดทำบัญชีและงบเดือน

ข้อ ๒๔  ผู้ประกอบอุตสาหกรรมและผู้นำเข้า
ต้องจัดทำบัญชีประจำวันแสดงการรับ - จ่ายสารละลายประเภทไฮโดรคาร์บอน ตามแบบ สค. 03
ให้แก่ผู้ใช้ในแต่ละราย เก็บไว้ที่โรงอุตสาหกรรมหรือสำนักงานหรือสถานที่เก็บของผู้นำเข้า
เพื่อให้เจ้าพนักงานสรรพสามิตตรวจสอบได้ตลอดเวลา โดยให้จัดทำงบเดือนแสดงการรับ -
จ่ายสารละลายประเภทไฮโดรคาร์บอน ตามแบบ สค. 04 และรายละเอียดแสดงการรับ - จ่าย
สารละลายไฮโดรคาร์บอนตามแบบ สค. 04 ก ท้ายระเบียบนี้ และนำส่งให้ผู้อำนวยการสำนักมาตรฐานและพัฒนาการจัดเก็บภาษี
๒
และสรรพสามิตพื้นที่แห่งท้องที่ที่โรงอุตสาหกรรมตั้งอยู่หรือแห่งท้องที่ที่ด่านศุลกากรที่มีการนำเข้า
หรือด่านศุลกากรที่มีการดำเนินการพิธีการศุลกากรตรวจปล่อยสินค้าทราบภายในวันที่สิบห้าของเดือนถัดจากเดือนที่จำหน่ายหรือส่งมอบสารละลายประเภทไฮโดรคาร์บอน

ข้อ ๒๕  ผู้ใช้ต้องจัดทำบัญชีประจำวันแสดงการรับ -
จ่าย สารละลายประเภทไฮโดรคาร์บอน ตามแบบ สค. 03 ท้ายระเบียบนี้
พร้อมทั้งรวบรวมเอกสารประกอบการขนส่งเก็บไว้ประจำสถานประกอบการเพื่อให้เจ้าพนักงานสรรพสามิตตรวจสอบได้ตลอดเวลา
การจัดทำบัญชีประจำวันและเอกสารประกอบตามวรรคหนึ่ง
ต้องทำให้แล้วเสร็จภายในสามวันนับแต่วันที่มีเหตุที่จะต้องลงรายการนั้นเกิดขึ้น
และให้เก็บรักษาไว้ไม่น้อยกว่าห้าปีนับแต่วันที่ลงรายการนั้น

ข้อ ๒๖  ผู้ใช้ต้องทำงบเดือนแสดงการรับ - จ่าย
และการนำสารละลายประเภทไฮโดรคาร์บอนไปใช้ในอุตสาหกรรม ตามแบบ สค. 04 และ สค. 04 ก
ท้ายระเบียบนี้
และนำส่งให้เจ้าพนักงานสรรพสามิตทราบภายในวันที่สิบห้าของเดือนถัดไป

หมวด ๖

มาตรการบังคับ

ข้อ ๒๗  ในกรณีที่สารละลายประเภทไฮโดรคาร์บอนที่ได้รับการยกเว้นภาษี
เกิดการสูญหายหรือขาดจำนวนไปเกินกว่าร้อยละ ๐.๕ หรือมิได้นำไปใช้ในอุตสาหกรรมจริง
ให้ผู้ประกอบอุตสาหกรรมหรือผู้นำเข้า
ชำระภาษีสำหรับสารละลายประเภทไฮโดรคาร์บอนตามจำนวนที่สูญหาย หรือขาดจำนวนไป
หรือมิได้นำไปใช้ในอุตสาหกรรมจริง ในอัตราภาษีที่ใช้บังคับ ณ
วันที่ความรับผิดในอันจะต้องเสียภาษีเกิดขึ้น พร้อมทั้งเบี้ยปรับและเงินเพิ่ม
เว้นแต่จะพิสูจน์ได้ว่าเป็นการสูญหายหรือขาดจำนวนไปโดยเกิดจากเหตุสุดวิสัยหรือมีเหตุผลอันสมควร
และได้รับความเห็นชอบจากผู้อำนวยการสำนักมาตรฐานและพัฒนาการจัดเก็บภาษี ๒

ข้อ ๒๘  ในกรณีที่ผู้ประกอบอุตสาหกรรมหรือผู้นำเข้า
มิได้ปฏิบัติตามข้อ ๕ ข้อ ๖ ข้อ ๑๓ ข้อ ๑๔ ข้อ ๑๖ ข้อ ๑๗ ในระเบียบนี้
ให้ถือว่าสารละลายประเภทไฮโดรคาร์บอนที่ขอยกเว้นภาษีนั้น
ไม่ได้รับสิทธิในการยกเว้นภาษีสรรพสามิต ให้ผู้ประกอบอุตสาหกรรมหรือผู้นำเข้า
มีหน้าที่ต้องชำระภาษี เบี้ยปรับและเงินเพิ่ม สำหรับสารละลายประเภทไฮโดรคาร์บอนนั้น
ในอัตราภาษีที่ใช้บังคับ ณ วันที่ความรับผิดในอันจะต้องเสียภาษีเกิดขึ้น

ข้อ ๒๙  กรณีผู้ประกอบอุตสาหกรรมหรือผู้นำเข้าหรือผู้ใช้ไม่มีหรือไม่นำใบกำกับการขนส่งสารละลายประเภทไฮโดรคาร์บอน
กำกับไปกับสารละลายประเภทไฮโดรคาร์บอนที่ขน หรือขนส่งสารละลายประเภทไฮโดรคาร์บอนไปยังสถานที่อื่นนอกจากสถานที่กำหนดไว้ในใบกำกับการขนส่ง
ให้ถือว่าสารละลายประเภทไฮโดรคาร์บอนจำนวนนั้นไม่ได้รับอนุญาตให้ยกเว้นภาษีสรรพสามิต

ข้อ ๓๐  กรณีสารละลายประเภทไฮโดรคาร์บอนสูญหาย
หรือขาดจำนวนไปจากสถานประกอบการจากจำนวนที่รับหรือนำเข้าเก็บของผู้ใช้โดยไม่มีเหตุผลอันสมควรหรือไม่ได้ใช้ในอุตสาหกรรมจริง
ผู้ใช้ต้องชำระเบี้ยปรับตามข้อตกลงที่ให้ไว้ต่อกรมสรรพสามิตจำนวนสองเท่าของค่าภาษีสรรพสามิตสำหรับจำนวนสารละลายประเภทไฮโดรคาร์บอนที่สูญหาย
หรือขาดจำนวนไป หรือที่ไม่ได้นำไปใช้ในอุตสาหกรรมจริง ในอัตราภาษีที่ใช้บังคับ ณ
วันที่ความรับผิดในอันจะต้องเสียภาษีเกิดขึ้น
และผู้อำนวยการสำนักมาตรฐานและพัฒนาการจัดเก็บภาษี ๒ หรือสรรพสามิตพื้นที่ แล้วแต่กรณี
อาจพิจารณาสั่งระงับ
หรือเพิกถอนสิทธิที่ได้รับอนุญาตให้ใช้สารละลายประเภทไฮโดรคาร์บอนนั้นได้

ข้อ ๓๑  การขนสารละลายประเภทไฮโดรคาร์บอนจากผู้ใช้ที่ประกอบกิจการเป็นตัวแทนไปยังผู้ใช้อื่นหรือไปยังสถานที่อื่น
หากสารละลายประเภทไฮโดรคาร์บอนสูญหาย หรือขาดจำนวนไปเกินกว่าร้อยละ ๐.๕
โดยไม่มีเหตุอันสมควร
ผู้ใช้ที่ประกอบกิจการเป็นตัวแทนในการซื้อสารละลายประเภทไฮโดรคาร์บอนเพื่อจำหน่ายให้แก่ผู้ใช้สารละลายประเภทไฮโดรคาร์บอนในอุตสาหกรรมต่าง
ๆ
ต้องชำระเบี้ยปรับเป็นจำนวนสองเท่าของค่าภาษีสรรพสามิตสำหรับจำนวนสารละลายประเภทไฮโดรคาร์บอนที่สูญหาย
หรือขาดจำนวนไปในอัตราภาษีที่ใช้บังคับในขณะความรับผิดในอันจะต้องเสียภาษีเกิดขึ้น
เว้นแต่จะพิสูจน์ได้ว่าเป็นการสูญหายหรือขาดจำนวนไปโดยเกิดจากเหตุสุดวิสัยหรือมีเหตุผลอันสมควร
และได้รับความเห็นชอบจากผู้อำนวยการสำนักมาตรฐานและพัฒนาการจัดเก็บภาษี ๒

บทเฉพาะกาล

ข้อ ๓๒  การดำเนินการใด ๆ
เกี่ยวกับการยกเว้นภาษีสำหรับสารละลายประเภทไฮโดรคาร์บอนที่นำไปใช้ในอุตสาหกรรมต่าง
ๆ ตามประกาศกรมสรรพสามิต ว่าด้วยหลักเกณฑ์ วิธีการ และเงื่อนไข
การยกเว้นภาษีสำหรับสารละลายประเภทไฮโดรคาร์บอน (Hydrocarbon Solvent) ที่นำไปใช้ในอุตสาหกรรมต่าง ๆ
ซึ่งได้ดำเนินการไว้ก่อนวันที่ออกระเบียบนี้
ให้ถือว่าเป็นการดำเนินการตามระเบียบนี้

ข้อ ๓๓  บรรดาใบอนุญาตที่ออกให้ตามประกาศกรมสรรพสามิต
เรื่อง หลักเกณฑ์ วิธีการ และเงื่อนไข
การยกเว้นภาษีสำหรับสารละลายประเภทไฮโดรคาร์บอน (Hydrocarbon Solvent) ที่นำไปใช้ในอุตสาหกรรมต่าง ๆ ลงวันที่ ๑๓ กันยายน พ.ศ. ๒๕๔๓
ซึ่งแก้ไขเพิ่มเติมโดยประกาศกรมสรรพสามิต เรื่อง หลักเกณฑ์ วิธีการ และเงื่อนไข
การยกเว้นภาษีสำหรับสารละลายประเภทไฮโดรคาร์บอน (Hydrocarbon
Solvent) ที่นำไปใช้ในอุตสาหกรรมต่าง ๆ (ฉบับที่ ๒) ลงวันที่
๓๑ สิงหาคม พ.ศ. ๒๕๕๐ ก่อนวันที่ออกระเบียบนี้ ให้คงใช้ได้ต่อไปจนกว่าใบอนุญาตนั้น
ๆ จะสิ้นอายุ

ประกาศ ณ วันที่ ๒๒
ตุลาคม พ.ศ. ๒๕๕๒
อารีพงศ์  ภู่ชอุ่ม
อธิบดีกรมสรรพสามิต

[เอกสารแนบท้าย]

๑.
คำขอยกเว้นภาษีสรรพสามิต สำหรับสินค้าสารละลายประเภทไฮโดรคาร์บอน
ที่ผู้ประกอบอุตสาหกรรมหรือผู้นำเข้าขออนุญาตจำหน่ายสินค้าหรือนำเข้า เพื่อนำไปใช้ในอุตสาหกรรมต่าง
ๆ (สค. 01)
๒.
หนังสือขอให้เจ้าหน้าที่ไปตรวจวัดสารละลายประเภทไฮโดรคาร์บอน
๓.
หนังสือยินยอมให้เจ้าพนักงานสรรพสามิตเข้าทำการตรวจสอบ
๔.
คำขออนุญาตและใบอนุญาตเป็นผู้ใช้สารละลายประเภทไฮโดรคาร์บอนซึ่งได้รับการยกเว้นภาษีสรรพสามิต
เพื่อนำไปใช้ในอุตสาหกรรมต่าง ๆ (สค. 02)
๕.
คำขออนุญาตและใบอนุญาตเป็นผู้ประกอบกิจการเป็นตัวแทนในการซื้อสารละลายประเภทไฮโดรคาร์บอนซึ่งได้รับการยกเว้นภาษีสรรพสามิต
เพื่อนำไปใช้ในอุตสาหกรรมต่าง ๆ (สค. 02 ก.)
๖.
เอกสารแนบ สค.02/สค.02 ก.
๗.
บัญชีรายชื่อลูกค้าบริษัทประกอบการยื่นคำขออนุญาต
๘.
ข้อตกลงการขออนุญาตเป็นผู้ใช้สารละลายประเภทไฮโดรคาร์บอน (HYDROCARBON SOLVENT) ที่ได้รับการยกเว้นภาษี เพื่อนำไปใช้ในอุตสาหกรรมต่าง ๆ
๙.
บัญชีประจำวันแสดงการรับ  จ่าย สารละลายประเภทไฮโดรคาร์บอน (สค.03)
๑๐.
งบเดือนแสดงการรับ  จ่าย สารละลายประเภทไฮโดรคาร์บอน (สค. 04)
๑๑.
รายละเอียดแสดงการรับ  จ่าย สารละลายประเภทไฮโดรคาร์บอน (สค. 04 ก.)
๑๒.
ใบกำกับการขนส่งสารละลายประเภทไฮโดรคาร์บอน (แบบที่ 1)
๑๓.
ใบกำกับการขนส่งสารละลายประเภทไฮโดรคาร์บอน (แบบที่ 2)
๑๔.
ใบกำกับการขนส่งสารละลายประเภทไฮโดรคาร์บอน กรณีสารละลายไม่ได้คุณภาพและยังไม่ได้รับเข้าสถานประกอบการปลายทาง
(แบบที่ 3)

(ดูข้อมูลจากภาพกฎหมาย)

ปริยานุช/ผู้จัดทำ
๗ มกราคม ๒๕๕๓

นันท์นภัสร์/ตรวจ
๗ มกราคม ๒๕๕๓

ปณตภร/ปรับปรุง
๑๑ เมษายน ๒๕๕๕

[๑] ราชกิจจานุเบกษา
เล่ม ๑๒๖/ตอนพิเศษ ๑๘๒ ง/หน้า ๙/๒๑ ธันวาคม ๒๕๕๒